b'\n_START_ARTICLE_\nIslamin profeetat\n_START_SECTION_\nMuhammed\n_START_PARAGRAPH_\nViimeinen profeetta, jonka my\xc3\xb6t\xc3\xa4 Jumalan pelastussuunnitelma t\xc3\xa4ydellistyy, on Muhammed. H\xc3\xa4nen asemansa vastaa t\xc3\xa4ss\xc3\xa4 suhteessa Jeesuksen roolia kristinuskossa. Aikaisemmat profeetat my\xc3\xb6s ennakoivat Muhammedin tuloa aivan kuten kristityt n\xc3\xa4kiv\xc3\xa4t Vanhan Testamentin ennakoivan Jeesusta. N\xc3\xa4iss\xc3\xa4 keskin\xc3\xa4isiss\xc3\xa4 vastaavuuksissa voi n\xc3\xa4hd\xc3\xa4 \xe2\x80\x9dmytomorfiaa\xe2\x80\x9d eli myyttien yht\xc3\xa4l\xc3\xa4isyytt\xc3\xa4. Kristillisess\xc3\xa4 teologiassa Jeesus edustaa my\xc3\xb6s Jumalan Sanaa. T\xc3\xa4ss\xc3\xa4 mieless\xc3\xa4 Jeesuksen vastine islamissa ei ole Muhammed vaan pikemminkin Koraani, joka my\xc3\xb6s on Jumalan sanaa.\n_START_SECTION_\n"Profeettojen sinetti"\n_START_PARAGRAPH_\nIslamilaisen profeettak\xc3\xa4sityksen mukaan profeetan poika on my\xc3\xb6s profeetta. T\xc3\xa4m\xc3\xa4 k\xc3\xa4y ilmi my\xc3\xb6s shiiamuslimien imaamiketjuista, jotka p\xc3\xa4\xc3\xa4ttyv\xc3\xa4t katkeamiseen eli imaamin k\xc3\xa4tkeytymiseen joko seitsem\xc3\xa4nnen tai kahdennentoista imaamin kohdalla, kun sukulinja sammuu. S\xc3\xa4\xc3\xa4nn\xc3\xb6ll\xc3\xa4 on ollut vaikutuksia my\xc3\xb6s Muhammedin el\xc3\xa4m\xc3\xa4kertaan, sill\xc3\xa4 se tarkoitti, ett\xc3\xa4 viimeisell\xc3\xa4 profeetalla ei voinut olla aikuisik\xc3\xa4\xc3\xa4n ehtinytt\xc3\xa4 poikaa. Juuri n\xc3\xa4in k\xc3\xa4vikin, sill\xc3\xa4 kaikki profeetan miespuoliset j\xc3\xa4lkel\xc3\xa4iset kuolivat ennen t\xc3\xa4ysi-ik\xc3\xa4isyytt\xc3\xa4. _NEWLINE_Ongelmaksi muodostui kertomus Muhammedin ottopojasta Zaidista. H\xc3\xa4nt\xc3\xa4 koskeva tarina on ainoa, joka Muhammedista kerrotaan Koraanissa. Tarina kertoo, ett\xc3\xa4 hankalaksi tullut ottopoikasuhde purettiin. Muhammed meni naimisiin Zaidin vaimon kanssa, ja t\xc3\xa4m\xc3\xa4 merkitsi suhteen mit\xc3\xa4t\xc3\xb6inti\xc3\xa4. N\xc3\xa4in\xc2\xa0p\xc3\xa4\xc3\xa4stiin ryhmien\xc2\xa0suuran (33.40) julistamaan tilanteeseen: "Muhammed ei ole kenenk\xc3\xa4\xc3\xa4n miehenne is\xc3\xa4, vaan Jumalan l\xc3\xa4hettil\xc3\xa4s ja profeettojen sinetti.\xe2\x80\x9d  Kohta on samalla Koraanin ainoa, jossa varmuudella puhutaan profeetasta nimelt\xc3\xa4 Muhammed. _NEWLINE_Metafora profeettojen "sinetist\xc3\xa4" on islamissa t\xc3\xa4rke\xc3\xa4, koska sit\xc3\xa4 k\xc3\xa4ytet\xc3\xa4\xc3\xa4n kuvaamaan, ett\xc3\xa4 Muhammed on viimeinen profeetta, jonka my\xc3\xb6t\xc3\xa4 Jumalan antamat ilmoitukset ovat my\xc3\xb6s lopullisessa ja t\xc3\xa4ydellisess\xc3\xa4 muodossa. Toisin kuin muitten l\xc3\xa4hettil\xc3\xa4itten kirjat, jotka ovat kaikki turmeltuneet, Muhammedin Koraani on turmeltumaton ja ikuisesti muuttumaton. _NEWLINE_Metafora sinetist\xc3\xa4 ei kuitenkaan ole alkuper\xc3\xa4lt\xc3\xa4\xc3\xa4n islamilainen. Israelilainen orientalisti G. Stroumsa on osoittanut, ett\xc3\xa4 islam sai oppinsa viimeisest\xc3\xa4 profeetasta manikealaisuudesta.  200-luvulla el\xc3\xa4nyt Mani piti itse\xc3\xa4\xc3\xa4n Aatamista alkaneen vanhatestamentillisten profeettojen sarjan jatkajana. Manikealaiset k\xc3\xa4yttiv\xc3\xa4t h\xc3\xa4nest\xc3\xa4 kunnianime\xc3\xa4 \xe2\x80\x9dprofeettojen sinetti\xe2\x80\x9d. Sill\xc3\xa4 ei kuitenkaan tarkoitettu, ett\xc3\xa4 Mani olisi ollut viimeinen, vaan ett\xc3\xa4 h\xc3\xa4n vahvisti eli sinet\xc3\xb6i oikeaksi aikaisempien profeettojen sanoman. Islamilaisissa l\xc3\xa4hteiss\xc3\xa4 kielikuva ymm\xc3\xa4rrettiin niin, ett\xc3\xa4 Mani olisi pit\xc3\xa4nyt itse\xc3\xa4\xc3\xa4n lopullisen tiedon ilmoittajana. Metafora ja sen uusi tulkinta siirrettiin koskemaan my\xc3\xb6s Muhammedia Koraanin jakeessa 33:40.\n_START_SECTION_\nMuhammed ja Mooses\n_START_PARAGRAPH_\nislamin profeetta -paradigman esikuva on Vanha Testamentti. Muhammed on monessa suhteessa uusi Mooses, ja h\xc3\xa4nen el\xc3\xa4m\xc3\xa4kertansa seuraa esikuvan vaiheita. Yht\xc3\xa4l\xc3\xa4isyyksiin kuuluvat molempien profeettojen orpous sek\xc3\xa4 lapsuus korkeassa asemassa olleiden sijaisvanhempien luona. Molemmat profeetat pelastavat oman kansansa tuholta viem\xc3\xa4ll\xc3\xa4 sen pakoon. Jumala ilmestyy heille vuorella ja antaa Pyh\xc3\xa4n kirjan. Sotaherroina he aloittavat Luvatun maan valloituksen, mutta eiv\xc3\xa4t n\xc3\xa4e lopputulosta. Molemmat nimitt\xc3\xa4v\xc3\xa4t 12 seuraajaa ty\xc3\xb6lleen, ja valloituksen viev\xc3\xa4t p\xc3\xa4\xc3\xa4t\xc3\xb6kseen seuraajat, Mooseksella Joosua, Muhammedilla Umar. Profeettojen sanoihin ja tekoihin perustuva Jumalan laki (\xc5\xa1aria tai halakha) annetaan heid\xc3\xa4n kansoilleen seurattavaksi.  _NEWLINE_Yht\xc3\xa4l\xc3\xa4isyydet ovat niin ilmeisi\xc3\xa4, ett\xc3\xa4 Muhammed vaikuttaa Mooseksen toisinnolta. Muslimeille yht\xc3\xa4l\xc3\xa4isyydet kertovat, ett\xc3\xa4 t\xc3\xa4ll\xc3\xa4 tavoin Toora ennustaa Muhammedin tuloa.\n_START_SECTION_\nMuhammed ja satujen paradigma\n_START_PARAGRAPH_\nMuhammedin el\xc3\xa4m\xc3\xa4kerrasta l\xc3\xb6yt\xc3\xa4\xc3\xa4 my\xc3\xb6s perusrakenteen, joka esiintyy saduissa.  Niiss\xc3\xa4 sankari usein ensin ajetaan pois kotoaan. Yst\xc3\xa4vien ja ehk\xc3\xa4 yliluonnollisten voimien turvin h\xc3\xa4n hankkii mainetta maailmalla kunnes palaa juhlittuna voittajana kotiin. Rakenne l\xc3\xb6ytyy esimerkiksi Grimmin veljesten ja Andersenin saduista, Disney-elokuvista tai Coppolan Kummiset\xc3\xa4-trilogiasta. My\xc3\xb6s Muhammedin tarina sis\xc3\xa4lt\xc3\xa4\xc3\xa4 paon, maineteot sek\xc3\xa4 voittoisan paluun Mekkaan. Paluun j\xc3\xa4lkeen profeetta kuolee, sill\xc3\xa4 tarina on valmis.\n_START_SECTION_\nProfeettojen luokat\n_START_PARAGRAPH_\nIslamin mukaan maan p\xc3\xa4\xc3\xa4ll\xc3\xa4 on vaikuttanut kaikkiaan 124000 profeettaa, joista 35 oli apostoleja. Vain 25 profeettaa mainitaan Koraanissa Koraani m\xc3\xa4\xc3\xa4rittelee suhdetta profeettoihin jakeissa 2:137 ja 2:253. J\xc3\xa4lkimm\xc3\xa4isess\xc3\xa4 todetaan: "N\xc3\xa4ist\xc3\xa4 l\xc3\xa4hettil\xc3\xa4ist\xc3\xa4 olemme er\xc3\xa4ille antanut korkeamman aseman kuin toisille. Ylennettyjen joukossa oli niit\xc3\xa4, joiden kanssa Jumala on puhunut, ja toisia, jotka H\xc3\xa4n on korkealle korottanut."  Islamissa profeetat jaetaan kolmeen kategoriaan.\n_START_SECTION_\nPer\xc3\xa4\xc3\xa4ntym\xc3\xa4tt\xc3\xb6m\xc3\xa4t\n_START_PARAGRAPH_\nYlimp\xc3\xa4\xc3\xa4n ryhm\xc3\xa4\xc3\xa4n kuuluvat Muhammedin lis\xc3\xa4ksi periksiantamattomiksi ja Jumalalle omistautuneiksi kutsutut profeetat (\xd9\x84\xd9\x84 \xef\xba\xaf\xd9\x85). Tavallisesti t\xc3\xa4h\xc3\xa4n joukkoon ovat kuuluneet \xe2\x80\x93 l\xc3\xa4hteest\xc3\xa4 riippuen \xe2\x80\x93 Nooa, Abraham, Mooses ja Jeesus ja joskus my\xc3\xb6s Aadam.\n_START_SECTION_\nL\xc3\xa4hettil\xc3\xa4\xc3\xa4t\n_START_PARAGRAPH_\nPyh\xc3\xa4n kirjan saaneet profeetat tunnetaan L\xc3\xa4hettil\xc3\xa4in\xc3\xa4 tai Sanansaattajina (\xd8\xb1\xd8\xb3\xd9\x88\xd9\x84, ras\xc5\xabl). Yksi n\xc3\xa4ist\xc3\xa4 on Jeesus, joka sai pyh\xc3\xa4n kirjan, evankeliumin (\xd8\xa5\xd9\x86\xd8\xac\xd9\x8a\xd9\x84, Inj\xc4\xabl). Tosin islamissa uskotaan, ett\xc3\xa4 t\xc3\xa4m\xc3\xa4 aito evankeliumi on kadonnut, ja kristityt k\xc3\xa4ytt\xc3\xa4v\xc3\xa4t siit\xc3\xa4 v\xc3\xa4\xc3\xa4rennetty\xc3\xa4 tai turmeltunutta versiota.\n_START_SECTION_\nMuut profeetat\n_START_PARAGRAPH_\nV\xc3\xa4hemm\xc3\xa4n t\xc3\xa4rkeille profeetoille (\xd9\x86\xd8\xa8\xd9\x8a, nab\xc4\xab) ei annettu pyh\xc3\xa4\xc3\xa4 kirjaa, vaan he puhdistivat uskoa ja toimivat aiempien pyhien kirjojen mukaan.'